เครือเอสจีจีกลับลำไม่หนุน'พยุงศักดิ์'ชิงปธ.ส.อ.ท.
"เอสซีจี" ระบุ ไม่สนับสนุน 'พยุงศักดิ์'ชิงปธ.ส.อ.ท.เหตุจะพ้นสภาพจากการเป็นพนักงานของเครือซิเมนต์ไทย1 ก.พนี้
27 ม.ค. 2553

"เอสซีจี" ระบุ ไม่สนับสนุน 'พยุงศักดิ์'ชิงปธ.ส.อ.ท.เหตุจะพ้นสภาพจากการเป็นพนักงานของเครือซิเมนต์ไทย1 ก.พนี้
นายกานต์ ตระกูลฮุน กรรมการผู้จัดการใหญ่ บริษัท ปูนซิเมนต์ไทย จำกัด(มหาชน) หรือ "เอสซีจี"  ระบุถึงการเลือกตั้งประธานสภาอุตสาหกรรมแห่งประเทศไทย(ส.อ.ท.) ที่จะมีการเลือกตั้งในเดือนมี.ค.นี้ว่า  เครือเอสซีจีสรุปที่จะไม่สนับสนุน "นายพยุงศักดิ์ ชาติสุทธิผล" หนึ่งในผู้สมัครเลือกตั้งในตำแหน่งประธานสภาอุตสาหกรรมฯ  พร้อมทั้งจะไม่โหวตคะแนนให้  เนื่องจากในวันที่ 1 ก.พ.ที่จะถึงนี้ นายพยุงศักดิ์ จะพ้นสภาพจากการเป็นพนักงานของเครือซิเมนต์ไทย
ดังนั้น หากนายพยุงศักดิ์ ยังคงประสงค์จะลงสมัครในตำแหน่งดังกล่าว ถือเป็นสิทธิ์ส่วนบุคคลที่สามารถกระทำได้  แต่จะไม่เกี่ยวข้องกับเครือซิเมนต์ไทย
อย่างไรก็ตาม  ผู้สื่อข่าวรายงานว่าก่อนหน้านี้ เครือเอสซีจีประกาศตัวชัดเจนที่จะให้การสนับสนุนนายพยุงศักดิ์ เข้าลงชิงตำแหน่งประธานสภาอุตสาหกรรมฯคนใหม่ โดยนายกานต์ เคยตอบคำถามผู้สื่อข่าวในการแถลงผลประกอบการครั้งที่ผ่านมา
โดยระบุว่า นายพยุงศักดิ์เป็นบุคคลที่มีความรู้ความสามารถและทำงานให้กับสภาอุตสาหกรรมฯ มาเป็นเวลานาน แต่เมื่อเกิดกรณีกระแสข่าวว่าการเลือกตั้งครั้งนี้มีความไม่โปร่งใส และมีการเมืองเข้ามาแทรกแซง จึงน่าจะเป็นที่มาของการปฏิเสธให้การสนับสนุนนายพยุงศักดิ์ดังกล่าว และตามมาด้วยการพ้นสภาพการเป็นพนักงาน  
"ในไตรมาส 3 ของปีที่ผ่านมา เมื่อเอสซีจีรู้ว่าจะมีการเลือกตั้งประธานสภาอุตสาหกรรมฯคนใหม่ในปีนี้ จึงมีการหารือกันในทีมว่า จะส่งตัวแทนลงสมัครหรือไม่ ซึ่งในขณะนั้นยังไม่มีคนลงสมัครในตำแหน่งนี้เลย เอสซีจีจึงเสนอคุณพยุงศักดิ์ ในฐานะผู้บริหารของเครือลงชิงตำแหน่งนี้
แต่ก็มีเสียงทักท้วงจากหลายฝ่ายว่า ในส่วนของหอการค้าไทยฯ เองก็มีตัวแทนของเอสซีจีเข้าไปนั่งในตำแหน่งประธานหอการค้าไทยอยู่ก่อนแล้ว  ซึ่งที่ผ่านมาไม่เคยมีผู้บริหารของเอสซีจี นั่งในทั้งสองตำแหน่งพร้อมกัน จึงเกรงว่าจะเกิดปัญหาได้ จากนั้นเราจึงมาพิจารณากันว่าเราควรจะสนับสนุนคุณพยุงศักดิ์กันต่อหรือไม่ " นายกานต์กล่าว